DA Den Europæiske Unions Tidende C 227/22

Endelig rapport (1) i sag COMP/M.5153 — Arsenal/DSP

2009/C 227/10

Beslutningsudkastet giver anledning til følgende bemærkninger.:

INDLEDNING

Efter henvisning i henhold til artikel 22, stk. 1, i fusionsforordningen (2) fra Spanien og Tyskland, modtog Kommissionen den 17. juni 2008 anmeldelse af en planlagt fusion, hvorved Arsenal Capital Partners (Arsenal) gennem opkøb af aktier erhverver enekontrol over DSM Special Products B.V. (DSP).

Den 6. august 2008 indledte Kommissionen proceduren, fordi der var alvorlig tvivl om, hvorvidt fusionen var forenelig med fællesmarkedet (3).

Derefter blev der den 7. oktober 2008 fremsendt en klagepunktsmeddelelse til Arsenal, hvori Kommissionen konkluderede, at fusionen gav anledning til horisontale konkurrenceproblemer på markedet for fast benzoesyre og natriumbenzoat samt vertikale konkurrenceproblemer på markedet for benzoat-blødgøringsmidler, som fremstilles af benzosyre.

Arsenal besvarede klagepunktsmeddelelsen den 21. oktober 2008.

Aktindsigt

Anmelderen fik aktindsigt i Kommissionens sagsakter, således som de så ud ved fremsendelsen af klagepunktsmeddelelsen den 8. og 9. oktober 2008. Der blev senere givet aktindsigt i de resterende akter samt de ikke-fortrolige oplysninger, der var modtaget efter fremsendelsen af klagepunktsmeddelelsen. Yderligere aktindsigt blev givet den 22. oktober samt den 4. og 5. november 2008.

Mundtlig høring

Efter anmodning fra anmelderen blev der afholdt en mundtlig høring den 27. oktober 2008, hvor både Arsenal og DSP var til stede.

Sagsforløbet efter høringen

På baggrund af de skriftlige og mundtlige indlæg gennemgik Kommissionen på ny nogle af sine indledende konklusioner i klagepunktsmeddelelsen og indsnævrede det relevante produktmarked for benzoat-blødgøringsmidler til kun at omfatte dibenzoat-blødgøringsmidler. Den ændrede derfor sin indvending med hensyn til virkningerne af vertikal afskærmning.

Senere, den 4. november 2008, blev der til anmelderen fremsendt en sagsfremstillingsmeddelelse, hvori der blev redegjort for den ændrede indvending. Anmelderen fik lejlighed til at fremsætte bemærkninger til de nye elementer og konklusioner i meddelelsen. Der blev den 4. og 5. november 2008 givet aktindsigt i de oplysninger, der dannede grundlag for ovennævnte ændring af indvendingen.

Det var min opfattelse, at sagsfremstillingsmeddelelsen både var nødvendig og tilstrækkelig til at sikre, at anmelderens ret til at blive hørt blev respekteret, samtidig med at anmelderen fik mulighed for at foreslå passende foranstaltninger for at fjerne de konkurrencemæssige betænkeligheder.

Tilsagn

Med henblik på at gøre fusionen forenelig med fællesmarkedet fremsatte anmelderen den 6. november 2008 et forslag til tilsagn, som blev markedstestet af Kommissionen.

Anmelderen fik aktindsigt i ikke-fortrolige svar på markedstesten den 21. november 2008.

Efter markedstesten konkluderede Kommissionen, at tilsagnene ikke var tilstrækkelige til at fjerne de konkurrenceproblemer, der var konstateret. Den 3. december 2008 fremsatte Arsenal derfor et nyt forslag om tilsagn.

BESLUTNINGSUDKAST

I beslutningsudkastet har Kommissionen opgivet sin indvending vedrørende markedet for natriumbenzoat og benzoat-blødgøringsmidler. Den konkluderer endvidere, at de forbedrede tilsagn er tilstrækkelige til at fjerne de konkurrencemæssige problemer, der er konstateret på markedet for fast benzosyre. Kommissionen finder derfor, at den anmeldte fusion er forenelig med fællesmarkedet i medfør af artikel 8, stk. 2 i fusionsforordningen, hvis de afgivne tilsagn overholdes.

Der er hverken indkommet spørgsmål eller bemærkninger fra anmelderen eller fra tredjepart. På baggrund af ovenstående mener jeg derfor ikke, at sagen giver anledning til særlige bemærkninger med hensyn til retten til at blive hørt.

Bruxelles, den 12. december 2008. Michael ALBERS

(1) I henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21).

(2) Rådets forordning (EF) nr. 139/2004 af 20. januar 2004 (EUT L 24 af 29.1.2004, s. 1).

(3) Artikel 6, stk. 1, litra c), i forordning (EF) nr. 139/2004.